Document ID: 32012D0226

KOMISIJOS SPRENDIMAS
2012 m. balandžio 23 d.
dėl antrojo geležinkelių sistemos bendrųjų saugos tikslų rinkinio
(pranešta dokumentu Nr. C(2012) 2084)
(Tekstas svarbus EEE)
(2012/226/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos direktyvą 2004/49/EB dėl saugos Bendrijos geležinkeliuose ir iš dalies pakeičiančią Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (1), ypač į jos 7 straipsnio 3 dalies antrą pastraipą,
kadangi:
(1)
pagal Direktyvą 2004/49/EB Komisija Europos geležinkelio agentūrą (toliau - agentūra) įgaliojo parengti 2011-2015 metų bendrųjų saugos tikslų (BST) projektą ir susijusių bendrųjų saugos būdų projektą. Agentūra pateikė Komisijai savo rekomendaciją dėl antrojo pirminių BST rinkinio. Šis sprendimas parengtas remiantis agentūros rekomendacija;
(2)
kad pagal Direktyvą 2004/49/EB būtų priimti pirmasis ir antrasis BST rinkiniai, pagal 2009 m. birželio 5 d. Komisijos sprendimu dėl bendrojo saugos būdo, kaip įvertinti pasiektus saugos tikslus, priėmimo pagal Europos Parlamento ir Tarybos direktyvos 2004/49/EB 6 straipsnį (2) nustatytą metodiką reikia kiekybiškai įvertinti dabartinę geležinkelių sistemų valstybėse narėse atitiktį saugos reikalavimams, nustatant nacionalines pamatines vertes (NPV). Sprendime 2009/460/EB NPV apibrėžta kaip pamatinis matas, kuriuo apibūdinamas tam tikros valstybės narės didžiausias leidžiamasis geležinkelio pavojaus kategorijos lygis. Tačiau, jei NPV yra didesnė, nei atitinkama pagal metodiką apskaičiuota BST vertė, didžiausias leidžiamasis pavojaus lygis valstybėje narėje yra pagal Sprendimo 2009/460/EB priedo 2.2 skirsnyje išdėstytą metodiką remiantis NPV nustatytas atitinkamas BST;
(3)
pagal 2004-2007 m. duomenis apskaičiuotos pirmojo BST rinkinio vertės nustatytos 2010 m. liepos 19 d. Komisijos sprendimu 2010/409/ES dėl Europos Parlamento ir Tarybos direktyvos 2004/49/EB 7 straipsnyje nurodytų bendrųjų saugos tikslų (3);
(4)
Direktyvoje 2004/49/EB numatyta, kad turi būti priimtas antrasis BST rinkinys, grindžiamas patirtimi, įgyta kuriant ir įgyvendinant pirmąjį bendrųjų saugos tikslų rinkinį. Jame turėtų būti numatomos visos prioritetinės sritys, kuriose sauga turi būti toliau stiprinama. Antrojo BST rinkinio vertės apskaičiuotos remiantis 2004-2009 m. duomenimis, kuriuos pagal 2002 m. gruodžio 16 d. Europos Parlamento ir Tarybos reglamentą (EB) Nr. 91/2003 dėl geležinkelių transporto statistikos (4) pateikė valstybės narės. Vertės apskaičiuotos pagal Sprendimo 2009/460/EB priedo 2.1.1 ir 2.3.1 punktuose išdėstytą metodiką;
(5)
kadangi pirmasis BST rinkinys paskelbtas 2010 m. liepos mėn., nebuvo pakankamai laiko įgyti patirties, kad būtų galima pakeisti pavojų kategorijas. Todėl pavojų kategorijos išlieka tos pačios kaip pirmajame BST rinkinyje. Tačiau, remiantis įvykusių avarijų ir jose žuvusių žmonių skaičiaus duomenimis, svarbiausios dvi pavojaus kategorijos yra pašaliniai asmenys geležinkelio zonoje (60 % žuvusiųjų) ir geležinkelio pervažų naudotojai (29 % žuvusiųjų);
(6)
antrojo BST rinkinio vertės taikomos visai Sąjungos geležinkelių sistemai. Nėra duomenų, pagal kuriuos, kaip nurodyta Direktyvos 2004/49/EB 3 straipsnio e punkte, būtų galima apskaičiuoti BST atskiroms geležinkelių sistemos dalims. Pagal tą nuostatą BST apibrėžiami kaip pavojaus priimtinumo kriterijais išreikšti saugos lygiai, kuriuos turi pasiekti bent jau skirtingos geležinkelių transporto sistemos dalys (pvz., paprastųjų geležinkelių transporto sistema, greitųjų geležinkelių transporto sistema, ilgieji geležinkelio tuneliai ar linijos, naudojamos vien tik prekių vežimui) ir visa sistema apskritai. Toms geležinkelių sistemos dalims nustatyti BST kol kas neįmanoma, nes nėra suderintų ir patikimų duomenų apie valstybėse narėse eksploatuojamų geležinkelių sistemos dalių atitiktį saugos reikalavimams. Tačiau tikslinga priimti antrąjį BST rinkinį;
(7)
todėl Sprendimas 2010/409/ES turėtų būti pakeistas šiuo sprendimu;
(8)
šiame sprendime numatytos priemonės atitinka Direktyvos 2004/49/EB 27 straipsnio 1 dalyje nurodyto komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir apibrėžtys
Šiuo sprendimu pagal Direktyvą 2004/49/EB ir Sprendimą 2009/460/EB nustatomas antrasis geležinkelių sistemos bendrųjų saugos tikslų rinkinys.
Šiame sprendime vartojamų terminų apibrėžtys pateiktos Direktyvoje 2004/49/EB, Reglamente (EB) Nr. 91/2003 ir Sprendime 2009/460/EB.
2 straipsnis
Nacionalinės pamatinės vertės
Valstybių narių ir įvairių pavojaus kategorijų nacionalinės pamatinės vertės, pagal kurias apskaičiuojami bendrieji saugos tikslai, pateiktos priedo 1 dalyje.
3 straipsnis
Bendrieji saugos tikslai
Visai geležinkelių sistemai taikomos antrojo bendrųjų saugos tikslų rinkinio vertės pagal įvairias pavojaus kategorijas pateiktos priedo 2 dalyje.
4 straipsnis
Panaikinimas
Sprendimas 2010/409/ES panaikinamas.
5 straipsnis
Adresatai
Šis sprendimas skirtas valstybėms narėms.
Priimta Briuselyje 2012 m. balandžio 23 d.

Labels: 8